**PRIJEDLOG**

Na temelju članaka 19.a stavka 1. Zakona o porezu na dohodak (Narodne novine broj 115/16, 106/18, 121/19, 32/20, 138/20, 151/22 i 114/23) i članka 31. Statuta Općine Martijanec (Službeni vjesnik Varaždinske županije broj 10/13, 24/13, 18/18, 9/20, 14/21 i 14/23), **Općinsko vijeće Općine Martijanec na 19. sjednici održanoj 29. studenog 2023. godine donosi**

 **ODLUKU
o visini poreznih stopa godišnjeg poreza na dohodak**

**Članak 1.**

Ovom Odlukom utvrđuju se visine poreznih stopa godišnjeg poreza na dohodak za porezne obveznike na području Općine Martijanec.

**Članak 2.**

Porezne stope iz članka 1. ove Odluke utvrđuju se kako slijedi:

* niža porezna stopa 22 %,
* viša porezna stopa 33 %.

**Članak 3.**

Ova Odluka objavit će se u Službenom vjesniku Općine Martijanec i Narodnim novinama, a stupa na snagu 1. siječnja 2024. godine.

KLASA: 410-03/23-01/1

URBROJ: 2186-19-01-23-4

Martijanec, 29. studenog 2023.

 **PREDSJEDNIK**

 **OPĆINSKOG VIJEĆA**

 Stjepan Golubić, ing.

**O B R A Z L O Ž E N J E**

**Prijedloga Odluke o visini poreznih stopa**

**godišnjeg poreza na dohodak**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o visini poreznih stopa godišnjeg porez na dohodak (u daljnjem tekstu: Prijedlog odluke) sadržan je u članku 19.a stavku 1. Zakona o porezu na dohodak (Narodne novine 115/16, 106/18, 121/19, 32/20, 138/20, 151/22 i 114/23) koji propisuje da predstavničko tijelo jedinice lokalne samouprave svojom odlukom određuje visinu poreznih stopa za plaćanje godišnjeg poreza na dohodak. Nadalje, temelj za donošenje Prijedloga odluke je i članak 31. Statuta Općine Martijanec (Službeni vjesnik Varaždinske županije broj 10/13, 24/13, 18/18, 9/20, 14/21 i 14/23) kojim je propisano da Općinsko vijeće donosi odluke i druge opće akte kojima uređuje pitanja iz samoupravnog djelokruga Općine Martijanec.

**II.** **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Hrvatski sabor donio je na sjednici 28. rujna 2023. Zakon o izmjenama i dopunama Zakona o porezu na dohodak (Narodne novine 114/23) kojim je, između ostalog, dana ovlast jedinicama lokalne samouprave da samostalno svojim odlukama određuju visine poreznih stopa za plaćanje godišnjeg poreza na dohodak.

Člankom 19.a Zakona o porezu na dohodak propisano je da općine može odlukom propisati nižu stopu za plaćanje poreza na dohodak u granicama od 15% do 22% te višu stopu u granicama od 25% do 33%.

S obzirom da je donošenjem Zakona o izmjenama i dopuni Zakona o lokalnim porezima (Narodne novine 114/23) ukinut prirez porezu na dohodak, predlaže se utvrđivanje niže porezne stope od 22% na poreznu osnovicu do visine 50.400,00 eura te više porezne stope od 33% na dio porezne osnovice koji prelazi iznos od 50.400,00 eura, što bi omogućilo djelomično zadržavanje dosadašnje razine prihoda koji su tijekom prethodnih godina ostvarivani od poreza na dohodak i prireza porezu na dohodak.

Općina iz ovih prihoda financira školstvo, predškolstvo, projekte, održavanja objekata, komunalno gospodarstvo, vatrogastvo, civilnu zaštitu, gospodarstvo, sport, kulturu, religiju, civilno društvo, novorođene, studente, umirovljenike. Sve to zahtjeva značajna novčana sredstva koja su ovom poreznom reformom smanjena stoga će ih se povećanjem stopa djelomično nadoknaditi, što je u konačnosti i Zakon prepoznao kao nužnost da se prirez kompenzira višim stopama poreza.

Na temelju spomenutog predlaže se donošenje ove Odluke.

Prijedlog odluke je bio na internetskom savjetovanju sa zainteresiranom javnošću u razdoblju od ­­19. listopada do 18. studenoga 2023. te se uz obrazloženje dostavlja i Izvješće o provedenom savjetovanju.

**III. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđeno je što se propisuje Odlukom.

**Člankom 2.** propisana je niža stopa od 22% te viša stopa od 33% za plaćanje godišnjeg poreza na dohodak.

**Člankom 3.** propisano je da će Odluka biti objavljena u Službenom vjesniku Općine Martijanec što je sukladno članku 89. st. 2. Statuta Općine Martijanec (Službeni vjesnik Varaždinske županije broj 10/13, 24/13, 18/18, 9/20, 14/21 i 14/23) koji propisuje da se opći akti objavljuju u Službenom vjesniku Općine Martijanec prije nego stupe na snagu te u Narodnim novinama što je sukladno članku 19.a stavku 3. Zakona o porezu na dohodak (Narodne novine 114/23) koji propisuje da se Odluka objavljuje u Narodnim novinama.

**III. SREDSTVA POTREBNA ZA PROVOĐENJE ODLUKE**

Za provođenje ove Odluke nije potrebno osigurati sredstva u Proračunu Općine Martijanec za 2024. godinu.

|  |
| --- |
| IZVJEŠĆE O PROVEDENOM SAVJETOVANJU  SA ZAINTERESIRANOM JAVNOŠĆU |
| Naslov dokumenta | Izvješće o provedenom savjetovanju sa zainteresiranom javnošću o prijedlogu Odluke o visini poreznih stopa godišnjeg poreza na dohodak |
| Stvaratelj dokumenta, tijelo koje provodi savjetovanje | Općina Martijanec |
| Svrha dokumenta | Izvješće o provedenom savjetovanju s javnošću o nacrtu prijedloga Odluke o visini poreznih stopa godišnjeg poreza na dohodak |
| Datum dokumenta | 23.11.2023. |
| Verzija dokumenta | 1. |
| Vrsta dokumenta | Odluka o visini poreznih stopa godišnjeg poreza na dohodak |
| Je li nacrt bio objavljen na internetskoj stranici ili na drugi odgovarajući način?Ako jest kada je objavljen, na kojoj internetskoj stranici i koliko je vremena ostalo za savjetovanje?Ako nije, zašto? | DaPoziv za prethodno savjetovanje sa zainteresiranom javnošću objavljen je na internetskim stranicama Općine Martijanec, [www.opcina-martijanec.hr](http://www.opcina-martijanec.hr) dana 19. listopada 2023. godine i trajao je do 18. studenog 2023. godine. |
| Koji su predstavnici zainteresirane javnosti dostavili svoja očitovanja? | / |
| Primjedbe koje su prihvaćene?Primjedbe koje nisu prihvaćene i obrazloženje razloga za neprihvaćanje? | // |
| Troškovi provedenog savjetovanja | Provedbom javnog savjetovanja nisu nastali dodatni financijski troškovi |